
Ympäristönsuojelulain 27 §:n mukainen ympäristölupahakemus. 
 
Kuulutuksen julkaisupäivä 
4.11.2026

Hakemuksen tiedoksisaantipäivä
Hakemuksen tiedoksisaannin katsotaan tapahtuneen seitsemäntenä päivänä kuulutuksen julkaisemisajankohdasta eli 11.11.2026. 

Hakija
Vantaan kaupunki, Asematie 7, 01300 Vantaa

Asia
Ympäristönsuojelulain (527/2014) mukainen jätteen ammattimaisen tai laitosmaisen käsittelytoiminnan ympäristölupahakemus. Toiminta on ympäristöluvanvaraista ympäristönsuojelulain 27.1 §:n ja liitteen 1 taulukon 2 kohdan 13 f) perusteella (betonijätteen hyödyntäminen kenttärakenteessa).

Toiminnan sijaintipaikka
Lupahakemuksessa esitetty toiminta sijoittuu kiinteistölle 92-92-204-1, osoitteeseen Pitkäsuonkuja 2, 01230 Vantaa. Toiminnan sijainti on esitetty liitekartalla. 

Kuvaus toiminnasta ja olennaisimmista päästöistä sekä syntyvistä jätteistä
Vantaan kaupunki hakee ympäristönsuojelulain mukaista ympäristölupaa betonimurskeen hyödyntämiselle maanrakentamisessa. Lupahakemusta koskevalla kiinteistöllä on vuonna 2015 hyödynnetty betonijätettä peitetyssä kenttärakenteessa. Hyödyntäminen on tapahtunut tuolloin voimassa olleen eräiden jätteiden hyödyntämisestä maarakentamisessa annetun valtioneuvoston asetuksen (ns. MARA-asetus, 591/2006) mukaisella ilmoitusmenettelyllä. 

Kiinteistölle on rakenteilla jakeluasema, jonka vuoksi sillä on toteutettu vuosina 2024 ja 2025 pohjatutkimuksia sekä maaperän haitta-ainetutkimuksia. Tehdyissä tutkimuksissa havaittiin, ettei alueelle vuonna 2015 rakennettua betonimurskekerrosta ole toteutettu hyödyntämisilmoituksen mukaisesti. Toteutetun rakenteen betonimurskeen kerrospaksuudet ovat osin sekä vuonna 2015 voimassa olleen valtioneuvoston asetuksen, että nykyisin voimassa olevan eräiden jätteiden hyödyntämisestä maarakentamisessa annetun valtioneuvoston asetuksen (843/2017) mukaisia peitetylle ja päällystetylle kenttärakenteelle asetettuja enimmäiskerrospaksuuksia suurempia. 

Vireillä oleva lupahakemus koskee ympäristöluvan hakemista jo toteutetulle betonijätteen hyödyntämiselle. Lupahakemuksen mukaan alueen kenttärakenteen jakavassa ja kantavassa kerroksessa on hyödynnetty jätebetonia siten, että jätteen kerrospaksuus vaihtelee ja on paksuimmillaan 2500 – 3600 mm. Toiminta-alueen kenttärakenteessa hyödynnetyn betonin määrä on ollut alle 50 000 tonnia vuodessa. Lupahakemuksen mukaan rakenteeseen sijoitetun betonijätteen laatu haitta-aineiden osalta täyttää asetuksissa määrätyt betonimurskeen laadunvalvonnan raja-arvot peitetylle ja päällystetylle rakenteelle. 

Kuulutuksen ja hakemusasiakirjojen nähtävilläpito
Tämä kuulutus pidetään nähtävillä 4.11.2026 – 11.12.2026 Vantaan kaupungin verkkosivuilla. Hakemusasiakirjat ovat edellä mainitun ajan nähtävillä Julkipano-palvelussa.

Vantaan kaupungin verkkosivut:
 > vantaa.fi/kuulutukset

Julkipano-palvelu (www.julkipano.fi):
> Hae: LP-092-2026-03064 tai Pitkäsuonkuja 2
> Aluerajaus: Vantaa 
> Ilmoituksen tila: Kuulutettavana

Muistutukset ja mielipiteet
Niille, joiden oikeutta tai etua asia saattaa koskea (asianosainen), varataan tilaisuus tehdä muistutus hakemuksesta. Muille kuin asianosaisille varataan tilaisuus ilmaista mielipiteensä. Muistutukset ja mielipiteet tulee jättää kirjallisesti viimeistään 11.12.2026 ensisijaisesti www.julkipano.fi-sivuston kautta tai sähköisesti kirjaamo@vantaa.fi taikka Vantaan kaupungin kirjaamoon, PL 1100, 01030 Vantaan kaupunki (käyntiosoite Vantaa-info, Dixi, Ratatie 11, 2. krs). Muistutuksessa tai mielipiteessä on mainittava asian diaarinumero: VD/5882/11.01.01.00/2026.

Tiedoksianto kiinteistön osaomistajalle
Kiinteistön osaomistajaa pyydetään toimittamaan tämä tiedoksianto myös kiinteistön mahdollisille muille omistajille tai haltijoille.

Lisätietoja antaa
Ympäristötarkastaja Saku Nurminen, puh. 040 482 0801, saku.nurminen(at)vantaa.fi

Asian ratkaisee Vantaan kaupungin ympäristönsuojeluviranomaisena toimiva kaupunkiympäristölautakunnan lupajaosto.

KAUPUNKIYMPÄRISTÖLAUTAKUNNAN LUPAJAOSTO

